AARHUS: Der skal stå 75 byhuse af høj kvalitet i stedet for et gammelt kollegium.

Det er i hvert fald planen, ifølge AP Pension, der netop har vundet udbuddet om kollegiet og det omkringliggende kvarter.

Aarhus Byråd besluttede onsdag aften at imødekomme AP Pensions ønske om at købe det gamle Hejredalskollegium i Gellerup.

- Områdets børn og unge skal have tændt gnisten i deres øjne. De skal have de samme muligheder og drømme som resten af byens børn og unge. Derfor glæder det mig, at AP Pension ser potentialet i Gellerup. Det er tydeligt, at de har fokuseret på nogle af de kvaliteter, bydelen allerede rummer, og dermed skaber vi sammen bedre forudsætningerne for områdets børn og unge, siger Bünyamin Simsek, rådmand for Teknik og Miljø, Aarhus Kommune.

I 2014 skrev Århus Stiftstidende ellers om, at Aarhus Kommune havde overtaget kollegiebygningen med henblik på at rive den ned. Det skete, fordi Hejredalskollegiet i en længere årrække havde haft store problemer med at leje de ellers billige værelser ud.

Nedrivningen skete dog aldrig, men nu er planen altså at gennemføre den nedrivning og forvandling, som AP Pension har fremlagt.